**Anjing gembala Belanda** ialah satu baka anjing gembala dengan asal usul Belanda. Ia digunakan oleh gembala dan peladang yang memerlukan anjing serba guna dengan sedikit keperluan dan anjing yang mampu menyesuaikan diri terhadap keadaan mencabar dan daif.

Sejarah
-------

### Asal usul anjing gembala Eropah Utara

Anjing gembala Belanda ditemukan sebagai jenis anjing gembala yang wujud secara semula jadi yang tinggal di kawasan luar bandar di wilayah bersejarah Belanda (yang termasuk wilayah moden Kerajaan Belanda). Semasa piawaian baka pertama ditulis pada tahun 1898, lapis warna mungkin mempunyai sebarang warna, tetapi pada tahun 1914, keputusan dibuat untuk mengizinkan hanya *brindle* untuk membezakan baka ini daripada anjing gembala Jerman dan anjing gembala Belgium yang serupa pada masa itu. Baka-baka ini kemudian mencapah kepada enam baka berasingan seperti yang dikenali kini. Walau bagaimanapun, anjing gembala Belanda kekal hampir sama dengan anjing dari lebih daripada 100 tahun dahulu; ia dibezakan daripada anjing gembala Belgium dan anjing gembala Jerman dengan perincian yang disebut dalam piawaian baka, terutamanya mengenai kepala.

### Fungsi

Pada asalnya, fungsi utama anjing gembala Belanda adalah sebagai anjing gembala di perdesaan. Sejak zaman awal, Belanda mempunyai budaya suai tani yang dipelihara oleh kawanan biri-biri. Anjing perlu menjauhkan kawanan itu dari kawasan tanaman yang dilakukan dengan meronda di sempadan jalan dan ladang. Ia juga menemani kawanan ternakan itu dalam perjalanan ke padang rumput umum, ke pasar, dan ke pelabuhan.

Di ladang, ia menjauhkan ayam dari taman dapur, menggembala lembu bersama-sama untuk pemerahan susu, dan menarik kereta susu. Ia juga memberikan amaran kepada peladang apabila orang asing memasuki pekarangan ladang. Pada sekitar tahun 1900, kawanan biri-biri, sebahagian besarnya, telah lenyap di Belanda. Kemahiran serba guna anjing gembala Belanda menjadikannya sesuai untuk pelatihan anjing yang pada masa itu mula menjadi popular. Pada masa itu, ia dilatih dan digunakan sebagai anjing polis, anjing pencarian dan pengesanan, dan anjing pandu untuk orang buta. Walau bagaimanapun, ia masih mampu menggembala biri-biri.

### Kepupusan hampir

Populasi anjing gembala Belanda sangat berkurangan kerana teknik pertanian moden yang hampir menghapuskan keperluan untuk baka ini sebagai pelayan biri-biri dan pada tahun 1940-an dan tahun 1950-an, baka ini hampir dibasmi. Perang Dunia Kedua menghentikan pembiakbakaan kebanyakan baka anjing di Belanda. Anjing mati akibat kekurangan makanan atau dibawa ke Jerman oleh tentera Jerman. Banyak susur galur pupus.

Ia juga digunakan dalam Perang Dunia Kedua. Selepas peperangan, pembiakbakaan bermula semula dan darah baharu diperlukan untuk mempelbagaikan takungan gen. Kadang-kadang, anjing dengan asal usul yang tidak diketahui digunakan. *Malinois* Belgium digunakan untuk seketika tetapi amalan itu dihentikan kerana pembeli anak anjing tidak mempunyai matlamat sama dengan Kelab Baka Belanda. Pada tahun 1959, dengan keizinan daripada kelab baka, seekor *laekenois* Belgium digunakan untuk memperbesar keragaman berbulu kasar. Seiring dengan masa, kepopularan baka ini berkembang dan meluas ke negara lain.

Kini, anjing gembala Belanda masih merupakan baka jarang. Kelab Baka Belanda menggalakkan semua pemilik anjing agar memenuhi piawaian pengakuran minimum untuk membiakbakakannya dan garis panduan dibentangkan untuk meningkatkan bilangannya dan mempelbagaikan takungan gen, sambil memulihara kesihatan baka.

Perihal
-------

Anjing gembala Belanda
Anak anjing gembala Belanda
### Penampilan

Anjing gembala berbulu pendek Belanda
Anjing gembala Belanda secara purata mempunyai berat 50–70 paun (23–32 kg) dan ketinggiannya berbeza-beza dalam julat 55–63 sentimeter (22–25 in) pada paras kelasa. Bergantung pada lapis bulu, baka ini dapat dibezakan sebagai berbulu pendek, berbulu panjang, atau berbulu kasar.

Anjing gembala berbulu panjang Belanda
**Berbulu pendek**: Di seluruh tubuh, agak keras, rapat, dengan lapis bulu bawah wul. Lingkaran leher, bulu punggung, dan jumbai ekor jelas terlihat.

**Berbulu panjang**: Di seluruh tubuh, panjang, lurus, sepadan, kasar kepada sentuhan, tanpa gulungan atau alunan dan dengan lapis bulu bawah wul. Lingkaran leher dan bulu punggung unik. Ekor lebat. Kepala, telinga, dan kaki dan juga tungkai belakang di bawah keting adalah berbulu pendek dan padat. Sisi belakang tungkai hadapan menunjukkan lapis bulu jelas terbentuk, memendek ke arah kaki, yang dipanggil jumbai. Tiada jumbai di telinga.

Anjing gembala berbulu kasar Belanda
**Berbulu kasar**: Lapis bulu padat, kasar, dan kusut dan lapis bulu bawah wul padat di serata tubuh kecuali di kepala. Bibir atas dan bibir bawah patut cukup dilitupi oleh bulu, misai, dan janggut, dan dua kening kasar jelas terbentuk tetapi tidak melebih-lebih. Jumbai hiasan tidak lembut. Bulu di tengkorak dan di pipi kurang terbentuk. Dalam profil, kepalanya kelihatan seolah-olah mempunyai penampilan lebih berbentuk segi empat sama. Bulu punggung yang cukup terbentuk diingini. Ekor dilitupi keseluruhannya dengan bulu. Warna *brindle* mungkin kurang jelas kerana lapis bulu kusut.

### Warna

*Brindle*: Warna asas ialah keemasan atau perak dan boleh berbeza-beza daripada warna pasir cerah hampir putih kepada merah berangan. "*Brindle* perak sejati" adalah sangat jarang kerana warna putih terlalu banyak dianggap sebagai kecacatan. *Brindle* sejelasnya hadir pada seluruh tubuh, pada lingkaran leher, bulu punggung, dan pada ekor. Warna hitam terlalu banyak tidak diingini. Topeng hitam diutamakan. Tanda-tanda putih tebal pada dada atau kaki tidak diingini.

Perangai
--------

Anjing gembala Belanda adalah setia, boleh dipercayai, berwaspada, berjaga-jaga, aktif, berdikari, cerdas, dan intuitif. Kepatuhan dan disiplin dapat dicapai dengan hasil luar biasa. Dengan perangai penggembalaan sebenar, ia dapat bekerja dengan rela bersama dengan pemiliknya dan dapat secara berdikari menangani apa-apa tugas yang diberikan, tidak agresif dan tidak segan. Ia mempunyai perwatakan kuat dan sifat berdikari yang diturunkan daripada keleluhuran penggembalaannya.

Kesihatan
---------

Kelab Baka Belanda memulakan talian penting pada tahun 2008 untuk melaporkan masalah kesihatan dan tingkah laku. Kebanyakan masalah kesihatan genetik berlaku pada kadar rendah pada baka ini. Penyakit genetik yang disahkan yang didiagnosis pada anjing gembala Belanda termasuk alahan (atopi), miositis kunyahan, panus, kriptorkidisme, dan penyakit radang usus.

Untuk keragaman berbulu kasar, ketelitian patut diperhatikan untuk menyaring goniodisplasia sebelum pembiakbakaan. Ini ialah keadaan yang melibatkan aliran keluar bendalir dari mata yang terbatas dan dalam keadaan tertentu dapat menyebabkan kebutaan. Pautan antara genetik dengan goniodysplasia tidak dipastikan. Dua ekor anjing yang mempunyai risiko goniodisplasia masih dapat menghasilkan anak anjing yang tidak berisiko. Peraturan Kelab Baka Belanda mewajibkan pengujian untuk GD untuk anjing berbulu kasar.

Orthopedic Foundation for Animals melaporkan bahawa displasia pinggul hadir pada kadar keseluruhan 9 peratus pada 705 ekor anjing yang dinilai dari Januari 1974 hingga Mac 2023 dan displasia siku hadir pada kadar 5.5 peratus pada 667 ekor anjing yang dinilai dari Januari 1974 hingga Mac 2023.

Miopati keradangan dan nekrosis yang tidak diketahui sebelum ini yang menjejaskan anjing gembala Belanda dipetakan secara genetik pada tahun 2018 oleh Makmal Genetik Anjing Universiti Minnesota yang mengenal pasti penyakit ini sebagai IM: *Inflammatory Myopathy* (*Myositis*) ("miopati keradangan" ("miositis")). Penyakit ini menyebabkan keradangan progresif dan menyakitkan bagi tisu otot rangka. Gejala pertama penyakit ini, yang biasanya muncul pada usia antara tiga dengan lapan bulan, termasuk gaya jalan "lompat arnab" dan kekakuan tungkai belakang, kemudian, meningkat untuk merangkumi tremor otot, kelemahan progresif, dan atrofi otot parah. Dutch Shepherd Dog Club of America membiayai penyelidikan genetik untuk menganalisis dan mentafsir maklumat molekul untuk mengenal pasti penyakit ini yang diterajui oleh peguam bela veterinar Dutch Shepherd Dog Club of America Karen Wroblewski DVM.

Dr. Wroblewski mengatur kerjasama senegara ahli profesional veterinar, pembiak baka, dan penggemar anjing gembala Belanda, lalu menghasilkan penerangan keadaan baharu ini, penemuan gen termutasi penyebab, takrifan cara pewarisan (resesif autosom), dan kini, ketersediaan ujian penyaringan DNA baharu yang tersedia melalui Universiti Minnesota. Kolej Perubatan Veterinar UMN telah mengemaskinikan halaman web Pengujian Genetik Anjing mereka untuk menyertakan borang penyerahan dan arahan untuk penyerahan sampel pengujian Miopati Keradangan Anjing Gembala Belanda untuk mengenal pasti pembawa penyakit ini. Kedua-dua induk mesti menjadi pembawa untuk menghasilkan anak terjejas, tetapi selagi salah satu daripada dua ekor induk itu bebas daripada IM, anak terjejas TIDAK akan dihasilkan. Makmal Genetik Anjing Universiti Minnesota juga telah berkoordinasi dengan Orthopedic Foundation for Animals supaya keputusan ujian IM disenaraikan di tapak web OFA.

Penjagaan bulu
--------------

Keragaman berbulu pendek memerlukan penyikatan sekali-sekala dengan pengecualian semasa tempoh salin bulu pada musim bunga dan musim luruh apabila pemberusan menyeluruh harian diperlukan. Keragaman berbulu panjang perlu didandani kira-kira sekali seminggu atau lebih kerap bergantung pada kerja dan persekitaran. Keragaman berbulu kasar perlu diberus dengan teliti sekali seminggu dan, dua kali setahun, bulu mati perlu dilucutkan dengan tangan.

Kegiatan
--------

Anjing gembala Belanda ialah baka aktif dan serba guna. Ia bersaing dalam ketangkasan anjing, kepatuhan, *rally obedience*, *flyball*, lompat limbungan, anjing cakera, penjejakan, pencarian dan penyelamatan, kerja hidung, dan penarikan berat, bersama-sama dengan sukan perlindungan seperti *schutzhund*, gelanggang Perancis, gelanggang Belgium, *mondioring*, PSA, dan lain-lain. Di Belanda, ia masih bekerja sebagai gembala dan naluri ini masih kuat pada baka ini.

Di peringkat antarabangsa, anjing gembala Belanda paling terkenal kerana penggunaannya dalam penguatkuasaan undang-undang di bawah program KNPV. Koninklijke Nederlandse Politiehond Vereniging (KNPV), atau Persatuan Anjing Polis Diraja Belanda, ditubuhkan pada 27 Oktober 1907, sebagai pertubuhan untuk memantau dan menguji anjing untuk kesesuaian untuk kerja polis. Anjing gembala Belanda dengan gelaran KNPV merupakan calon yang dicari-cari di seluruh dunia untuk kegunaan polis dan tentera, serta pesaing sukan dan anjing pelindung peribadi. KNPV memulakan program pendaftaran anjing pada tahun 2014 untuk anjing anggota KNPV, lalu menjadikan pendaftaran wajib bagi semua anjing yang lahir selepas 1 April 2013.

Pendaftaran
-----------

### FCI

Persekutuan Kinologi Antarabangsa (FCI) ialah entiti penyelia untuk banyak pejabat pendaftaran baka anjing baka tulen antarabangsa, termasuk Kelab Kenel Belanda (*Raad van Beheer*). FCI sendiri bukan pejabat pendaftaran dan tidak mengeluarkan pedigri; sebaliknya, FCI mempunyai 90 anggota dan rakan kontrak (satu anggota bagi setiap negara) yang masing-masing mengeluarkan pedigri sendiri dan melatih hakim sendiri. Negara-negara 'pemilik' bagi baka-baka masing-masing menulis piawaian baka yang digunakan sebagai rujukan untuk para hakim dalam pertunjukan yang diadakan di negara anggota FCI. Sesetengah negara anggota mempunyai buku pembaka terbuka yang membolehkan pendaftaran anjing berdasarkan penampilan, dan negara anggota FCI lain telah menutup buku pembaka. Buku pembaka Belanda ditutup pada 1 Februari 1971. Matlamat FCI adalah, sebahagiannya, 'untuk melindungi penggunaan, pebelaan, dan pembiakbakaan anjing baka tulen di negara-negara yang mempunyai anggota atau rakan kontrak FCI'. Amerika Syarikat bukan ahli anggota FCI atau rakan kontrak.

### Anjing gembala Belanda di Amerika Syarikat

Kelab kenel pendaftaran untuk anjing gembala Belanda di Amerika Syarikat ialah United Kennel Club yang pertama kali menerbitkan piawaian baka mereka pada 1 Januari 1995. Setelah penubuhan pada tahun 1898, United Kennel Club ialah pejabat pendaftaran anjing semua baka terbesar di dunia yang mendaftarkan anjing dari kesemua 50 buah negeri Amerika Syarikat dan 25 buah negara asing. Lebih daripada 60% daripada hampir 16,000 acara berlesen tahunannya merupakan ujian kebolehan perburuan, pelatihan, dan naluri. Anjing gembala Belanda yang didaftarkan oleh UKC berjaya bertanding dalam pengakuran, kepatuhan, ketangkasan, *rally*, penarikan berat, kerja hidung, lompatan limbungan, *lure coursing*, dan sebelum ini dalam acara anjing perlindungan/polis melalui program Sukan Anjing yang kini telah tamat. Dutch Shepherd Dog Club of America, Kelab Baka Kebangsaan Sementara UKC, mendedahkan bahawa UKC mencerminkan 2,198 ekor anjing gembala Belanda yang berdaftar secara tetap dalam arkib mereka, tetapi menunjukkan bilangan anjing gembala Belanda yang aktif (di bawah umur 12) yang berjumlah 1,328 ekor anjing (setakat 1 Jun 2023).

Setakat tahun 2012, anjing gembala Belanda sedang dicatatkan oleh American Kennel Club dalam Khidmat Ternakan Asasi (FSS) mereka, dengan menerima pedigri daripada sesetengah anggota FCI sebagai kelayakan, tetapi menolak keanggotaan kepada anjing dengan pedigri dari negara anggota FCI lain tertentu. Baka-baka FSS tidak layak untuk pendaftaran AKC, tetapi setelah didaftarkan secara individu di bawah program FSS, anjing gembala Belanda dapat bertanding dalam acara teman AKC bagi kepatuhan, penjejakan, ketangkasan, dan *rally*. American Dutch Shepherd Association menyatakan bahawa mereka mengekalkan penyenaraian anjing yang berdaftar dalam pangkalan data FSS American Kennel Club dan pada tahun 2017 mencerminkan sejumlah 230 ekor anjing gembala Belanda yang berdaftar di Amerika Syarikat dan di Kanada. Lembaga pengarah American Kennel Club mengundi kelulusan mereka pada 16 Januari 2016 untuk memindahkan anjing gembala Belanda ke dalam Kelas Lain-lain berkuat kuasa 1 Januari 2017 dan telah menetapkan American Dutch Shepherd Association sebagai Kelab Induk AKC untuk baka ini.

Lihat juga
----------

* Senarai baka anjing

Catatan
-------

1. ↑  Jawi: ‏انجيڠ ݢمبالا بلندا‎code: ms is deprecated ‎; Belanda: *Hollandse herdershond; Hollandse herder*code: nl is deprecated ; bahasa Inggeris: *Dutch shepherd dog; Dutch shepherd*code: en is deprecated

Rujukan
-------

1. 1 2 3 4 5 6 7 8 9  Bosch, Bas (2002). *The Dutch Breeds* (Inggeris), Raad van Beheer Organization, Belanda, hlm. 24.
2. 1 2 3 4 5 6  "Nederlandse Herdershonden Club" (dalam bahasa Inggeris). Diarkibkan daripada yang asal pada 21 Mei 2022. Dicapai pada 30 Januari 2024.
3. 1 2  Fokkerij Reglementen, 1 March 2012 (Belanda)
4. 1 2  "OFA Breed Statistics" (dalam bahasa Inggeris).
5. 1 2  Dutch Shepherd Dog Club of America (Inggeris)
6. ↑  UMN College of Veterinary Medicine Inflammatory Myopathy testing (Inggeris)
7. ↑  "Exercise and Grooming". *American Dutch Shepherd Association* (dalam bahasa Inggeris). Dicapai pada 30 Januari 2024.
8. ↑  "KNPV Registration" (dalam bahasa Inggeris). Diarkibkan daripada yang asal pada 25 Disember 2014. Dicapai pada 30 Januari 2024.
9. ↑  FCI Statutes (Inggeris)
10. ↑  FCI Members (Inggeris)
11. ↑  About UKC (Inggeris)
12. 1 2  UKC Archives (Inggeris)
13. ↑  "FSS Breeds" (dalam bahasa Inggeris). Diarkibkan daripada yang asal pada 24 Disember 2014. Dicapai pada 30 Januari 2024.
14. ↑  About ADSA (Inggeris)
15. ↑  AKC Jan 2016 Minutes (Inggeris)

Bacaan lanjut
-------------

* *Allemaal 'Hollanders', herdershonden van eigen bodem* (dalam bahasa Belanda). Nederlandse Herdershonden Club, Utrecht. 2011. ISBN 978-90-6455-681-4.
* *Amazing Dutch Dog Breeds* (dalam bahasa Inggeris). Raad van Beheer op Kynologisch Gebied in Nederland.
* *A Dutch shepherd dog... what does it look like?* (dalam bahasa Inggeris). P.Q. van Vliet.

Pautan luar
-----------

|  |  |
| --- | --- |
|  | Wikimedia Commons mempunyai media berkaitan: ***Anjing gembala Belanda***. |

* Kelab baka
	+ Kelab Anjing Gembala Belanda Amerika - Kelab Baka Kebangsaan UKC (Inggeris)
	+ Persatuan Anjing Gembala Belanda Pekerja Amerika (Inggeris)
	+ Persatuan Anjing Gembala Belanda Amerika Syarikat (Inggeris)
	+ Kelab Anjing Gembala Belanda (Belanda)
	+ Maklumat Baka Anjing Gembala Belanda (Inggeris)
	+ Hungária Holland Juhászkutya Klub (Hungary)

| * l
* b
* s
Anjing berasal dari Belanda |
| --- |
| 
* Anjing air Friesland
* *Drentsche patrijshond*
* Anjing gembala Belanda
* Grifon penuding berbulu dawai
* Anjing Kees
* *Kooikerhondje*
* *Markiesje*
* Anjing penuding Friesland
* *Schapendoes*
* Anjing serigala Saarloos
* *Smoushond* Belanda

 |

| * l
* b
* s
Anjing gembala dan penggiring |
| --- |
| 
* Anjing air Sepanyol
* Anjing Armant
* *Blue lacy*
* *Buhund* Norway
* *Can de chira*
* *Can de palleiro*
* *Cane toccatore*
* *Carea castellano-manchego*
* Anjing Chod
* *Collie*
	+ berjanggut
	+ kasar
	+ licin
	+ sempadan
* *Corgi* Wales
	+ Cardigan
	+ Pembroke
* Anjing gembala
	+ Australia
	+ Basque
	+ Beauce
	+ Belanda
	+ Belgium
	+ Bergamo
	+ Brie
	+ Catalonia
	+ Croatia
	+ Faroe
	+ Fonni
	+ Garafía
	+ gauco
	+ Iceland
	+ Inggeris
	+ Jerman
	+ katik Amerika
	+ lama Inggeris
	+ lama Jerman
	+ León
	+ Lessinia dan Lagorai
	+ Oropa
	+ Picardie
	+ putih
	+ putih Switzerland
	+ Pyrénées
	+ Shetland
	+ tanah pamah Poland
	+ Wales
* Anjing harimau bintang Catahoula
* *Huntaway*
* *Kelpie* Australia
* Anjing ketua New Zealand
* *King shepherd*
* *Koolie*
* Laika Nenets
* Anjing Lap Finland
* Anjing Lap Sweden
* Anjing lembu
	+ Ardenne
	+ Australia
	+ berekor kontot Australia
	+ Flandre
* Anjing McNab
* *Mudi*
* Anjing penumit Lancashire
* *Puli*
* *Pumi*
* Anjing rusa kutub Lapland
* *Schapendoes*
* *Schipperke*
* Anjing serigala Gigante
* Anjing Serra de Aires
* Anjing Smithfield
* Spits Goth Barat
* Terier Tibet

 |